CELEX: 32020Q0116(01)
Language: bg
Date: 2019-06-28 00:00:00
Title: Решение на Управителния съвет на Европейския Център за мониторинг на Наркотици и Наркомании от 28 юни 2019 г. относно ограниченията на определени права на субекти на данни във връзка с обработването на лични данни в рамките на функционирането на EMCDDA

16.1.2020   
               
               
                  BG
               
               
                  Официален вестник на Европейския съюз
               
               
                  L 12/29
               
            
         РЕШЕНИЕ НА УПРАВИТЕЛНИЯ СЪВЕТ НА ЕВРОПЕЙСКИЯ ЦЕНТЪР ЗА МОНИТОРИНГ НА НАРКОТИЦИ И НАРКОМАНИИ
         от 28 юни 2019 г.
         относно ограниченията на определени права на субекти на данни във връзка с обработването на лични данни в рамките на функционирането на EMCDDA
         УПРАВИТЕЛНИЯТ СЪВЕТ НА EMCDDA,
         като взе предвид Договора за функционирането на Европейския съюз,
         като взе предвид Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (1), и по-специално член 25 от него,
         като взе предвид Регламент (ЕО) № 1920/2006 на Европейския парламент и на Съвета от 12 декември 2006 г. относно Европейския център за мониторинг на наркотици и наркомании (2), и по-специално членове 6 и 9 от него,
         като взе предвид становището на ЕНОЗД от 29 Май 2019 г. и насоките на ЕНОЗД относно член 25 от новия регламент и вътрешните правила,
         като има предвид, че:
         
                     (1)
                  
                  
                     EMCDDA осъществява дейностите си в съответствие с горепосочения Регламент (ЕО) № 1920/2006 на Съвета.
                  
               
                     (2)
                  
                  
                     В съответствие с член 25, параграф 1 от Регламент (ЕС) 2018/1725 ограниченията на прилагането на членове 14—22, 35 и 36, както и на член 4 от този регламент, доколкото разпоредбите му съответстват на правата и задълженията, предвидени в членове 14—22, когато не са на основата на правни актове, приети въз основа на Договорите, следва да се основават на вътрешни правила, приети от EMCDDA.
                  
               
                     (3)
                  
                  
                     Тези вътрешни правила, включително техните разпоредби относно оценката на необходимостта и пропорционалността на дадено ограничение, не следва да се прилагат, когато в правен акт, приет въз основа на Договорите, е предвидено ограничение на правата на субектите на данни.
                  
               
                     (4)
                  
                  
                     Когато изпълнява задълженията си във връзка с правата на субект на данни съгласно Регламент (ЕС) 2018/1725, EMCDDA преценява дали е приложимо някое от изключенията, предвидени в този регламент.
                  
               
                     (5)
                  
                  
                     В рамките на административното си функциониране EMCDDA може да провежда административни проучвания, дисциплинарни производства, да извършва предварителни действия във връзка със случаи на потенциални нередности, докладвани на Европейската служба за борба с измамите (OLAF), да обработва сигнали за нередности, да провежда (официални и неофициални) процедури, свързани с тормоз, да обработва вътрешни и външни жалби, да извършва вътрешни одити, разследвания от страна на длъжностното лице за защита на данните в съответствие с член 45, параграф 2 от Регламент (ЕС) 2018/1725 и вътрешни разследвания в областта на сигурността (на ИТ).
                  
               
                     (6)
                  
                  
                     EMCDDA обработва няколко категории лични данни, включително категорични данни („обективни“ данни, например данни за самоличност, данни за връзка, данни за професионалната дейност, административна информация, данни, получени от специфични източници, електронни съобщения и пренос на данни) и/или несигурни данни („субективни“ данни, свързани със случая, например разсъждения, данни относно поведението, оценки, данни относно работата и подхода, както и данни, свързани или предоставени във връзка с предмет на процедурата или дейността).
                  
               
                     (7)
                  
                  
                     EMCDDA, представляван от своя директор, изпълнява функцията на администратор на данни, независимо дали ролята на администратора е делегирана на допълнителни субекти в рамките на EMCDDA, за да се отразят оперативните отговорности за специфични операции по обработване на лични данни.
                  
               
                     (8)
                  
                  
                     Личните данни се съхраняват в сигурна електронна среда или на хартия с оглед на предотвратяването на незаконния достъп до тях или предаването на данни на лица, които не е необходимо да се запознават с тях. Обработваните лични данни се запазват за не по-дълго, отколкото е необходимо и подходящо за целите, за които се обработват за предвидения период в политиката за защита на личните данни, декларацията за поверителност или регистрите на EMCDDA.
                  
               
                     (9)
                  
                  
                     Вътрешните правила следва да се прилагат за всички операции по обработване, извършвани от EMCDDA за целите на административни проучвания, дисциплинарни производства, предварителни действия във връзка със случаи на потенциални нередности, докладвани на OLAF, процедури във връзка със сигнали за нередности, (официални и неофициални) процедури при случаи на тормоз, обработване на вътрешни и външни жалби, вътрешни одити, разследвания от страна на длъжностното лице за защита на данните в съответствие с член 45, параграф 2 от Регламент (ЕС) 2018/1725, разследвания в областта на сигурността (на ИТ), извършвани вътрешно или с външно участие (напр. CERT-EU).
                  
               
                     (10)
                  
                  
                     Те следва да се прилагат за операции по обработване, извършвани преди започването на горепосочените процедури, по време на тях и по време на проследяването на последващите действия във връзка с резултатите от тези процедури. Те следва да включват съдействие и сътрудничество, предоставяно от EMCDDA на националните органи и международните организации извън рамките на административните разследвания на Органа.
                  
               
                     (11)
                  
                  
                     В случаите, за които са приложими вътрешните правила, EMCDDA следва да обосновава причините, поради които ограниченията са строго необходими и пропорционални в демократично общество, както и да гарантира, че са съобразени с характера на основните права и свободи.
                  
               
                     (12)
                  
                  
                     В тази рамка EMCDDA е задължен да зачита във възможно най-голяма степен основните права на субектите на данни при изпълнението на горепосочените процедури, и по-специално тези, които са свързани с правото на предоставяне на информация, достъп и коригиране, право на изтриване, ограничаване на обработването, право на съобщаване на субекта на данните за нарушение на сигурността на личните данни или на поверителност на съобщаването, заложени в Регламент (ЕС) 2018/1725.
                  
               
                     (13)
                  
                  
                     Същевременно EMCDDA може да има задължението да ограничава информацията до правата на субекта на данни или на други субекти на данни, за да защити по-специално собствените си разследвания, разследванията и производствата на други публични органи, както и правата на други лица, свързани с разследване на Органа или други процедури.
                  
               
                     (14)
                  
                  
                     Следователно EMCDDA може да ограничава информацията с цел да защити разследването и основните права и свободи на други субекти на данни.
                  
               
                     (15)
                  
                  
                     EMCDDA следва периодично да наблюдава дали се прилагат условията, обосноваващи ограничаването, и да го премахва, когато те вече не се прилагат.
                  
               
                     (16)
                  
                  
                     Администраторът следва да информира длъжностното лице за защита на данните в момента на отлагане и по време на преразглеждането,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет и обхват
            
               1.   В настоящото решение са изложени правилата, свързани с условията, при които EMCDDA в рамките на своите процедури, изложени в параграф 2, може да ограничава упражняването на правата, предвидени в членове 14—21, 35 и 36, както и член 4 от него, съгласно член 25 от Регламент (ЕС) 2018/1725.
            
            
               2.   В рамките на административното функциониране на EMCDDA настоящото решение се прилага за операциите по обработване на лични данни, извършвани от EMCDDA за целите на административни проучвания, дисциплинарни производства, предварителни действия във връзка със случаи на потенциални нередности, докладвани на OLAF, обработване на сигнали за нередности, (официални и неофициални) процедури, свързани с тормоз, обработване на вътрешни и външни жалби, провеждане на вътрешни одити, разследвания от страна на длъжностното лице за защита на данните в съответствие с член 45, параграф 2 от Регламент (ЕС) 2018/1725, както и разследвания в областта на сигурността (на ИТ), извършвани вътрешно или с външно участие (напр. CERT-EU).
            
            
               3.   Категориите на въпросните данни са категорични данни („обективни“ данни, например данни за самоличност, данни за връзка, данни за професионалната дейност, административна информация, данни, получени от специфични източници, електронни съобщения и пренос на данни) и/или несигурни данни („субективни“ данни, свързани със случая, например разсъждения, данни относно поведението, оценки, данни относно работата и подхода, както и данни, свързани или предоставени във връзка с предмет на процедурата или дейността).
            
            
               4.   Когато изпълнява задълженията си във връзка с правата на субект на данни съгласно Регламент (ЕС) 2018/1725, EMCDDA преценява дали е приложимо някое от изключенията, предвидени в този регламент.
            
            
               5.   Ограниченията, които са предмет на изложените в настоящото решение условия, може да се прилагат към следните права: предоставяне на информация на субектите на данни, право на достъп, коригиране, изтриване, ограничаване на обработването, съобщаване на субекта на данните за нарушение на сигурността на личните данни или поверителност на съобщаването.
            
         
         
            Член 2
            Определяне на администратора и гаранции
            
               1.   Наличните гаранции за избягване на нарушения на сигурността, изтичане или неразрешено разкриване са следните:
               
                           а)
                        
                        
                           документите на хартиен носител се съхраняват в обезопасени шкафове и само упълномощени служители имат достъп до тях;
                        
                     
                           б)
                        
                        
                           всички електронни данни се съхраняват в защитено ИТ приложение в съответствие със стандартите за сигурност на EMCDDA, както и в отделни електронни папки, достъпни само за упълномощени служители. Индивидуално се предоставят подходящи нива на достъп;
                        
                     
                           в)
                        
                        
                           базата данни е защитена с парола в единна система за вписване и е автоматично свързана с потребителското име и паролата на потребителя. Строго забранена е смяната на потребителите с други. Сигурността на електронните регистри се гарантира, за да се запази поверителността и неприкосновеността на съдържащите се в тях данни;
                        
                     
                           г)
                        
                        
                           всички лица с достъп до данните са обвързани със задължение за поверителност.
                        
                     
            
               2.   Администраторът на операциите по обработване е EMCDDA, представляван от своя директор, който може да делегира функцията на администратора. Субектите на данни се информират за делегирания администратор чрез съобщения за защитата на личните данни или чрез регистри, публикувани на уебсайта и/или в интранета на EMCDDA.
            
            
               3.   Срокът на запазване на личните данни, посочен в член 1, параграф 3, не е по-дълъг от необходимото и е подходящ за целите, за които се обработват данните. При всички случаи той не е по-дълъг от срока на запазване, посочен в съобщенията за защитата на личните данни, декларациите за поверителност или регистрите, посочени в член 5, параграф 1.
            
            
               4.   В случаите, когато EMCDDA обмисля да наложи ограничение, рисковете за правата и свободите на субектите на данни се оценяват по-специално спрямо риска за правата и свободите на други субекти на данни и риска от анулиране на ефекта от разследванията или процедурите на EMCDDA например чрез унищожаване на доказателства. Рисковете за правата и свободите на субекта на данни засягат главно, но не се ограничават до рискове за репутацията и рискове за правото на защита и правото на изслушване.
            
         
         
            Член 3
            Ограничения
            
               1.   Всяко ограничение се прилага от EMCDDA единствено за да се гарантира:
               
                           а)
                        
                        
                           предотвратяването, разследването, разкриването и наказателното преследване на престъпления или изпълнението на наказания, включително защитата срещу и предотвратяването на заплахи за обществената сигурност;
                        
                     
                           б)
                        
                        
                           други важни цели от общ обществен интерес на Съюза или на държава членка, по-специално целите на общата външна политика и политиката на сигурност на Съюза или важен икономически или финансов интерес на Съюза или на държава членка, включително парични, бюджетни и данъчни въпроси, общественото здраве и социалната защита;
                        
                     
                           в)
                        
                        
                           вътрешната сигурност на институциите и органите на Съюза, включително техните електронни съобщителни мрежи;
                        
                     
                           г)
                        
                        
                           защитата на независимостта на съдебната власт и съдебните производства;
                        
                     
                           д)
                        
                        
                           предотвратяването, разследването, разкриването и наказателното преследване на нарушения на етичните кодекси при регулираните професии;
                        
                     
                           е)
                        
                        
                           функция по наблюдението, проверката или регламентирането, свързана, макар и епизодично, с упражняването на официални правомощия в случаите, посочени в букви а) до в);
                        
                     
                           ж)
                        
                        
                           защитата на субекта на данните или на правата и свободите на други лица.
                        
                     
            
               2.   Конкретно за целите, описани в параграф 1 по-горе, EMCDDA може да прилага ограничения по отношение на личните данни, обменяни със службите на Комисията или други институции, органи, агенции и служби на Съюза, с компетентните органи на държавите членки или трети държави или с международни организации при следните обстоятелства:
               
                           а)
                        
                        
                           когато упражняването на тези права и задължения би могло да бъде ограничено от службите на Комисията или други институции, органи, агенции и служби на Съюза въз основа на други актове, предвидени в член 25 от Регламент (ЕС) 2018/1725, или в съответствие с глава IX от този Регламент, или с учредителните актове на други институции, органи, агенции и служби на Съюза;
                        
                     
                           б)
                        
                        
                           когато упражняването на тези права и задължения може да бъде ограничено от компетентните органи на държавите членки въз основа на актовете, посочени в член 23 от Регламент (ЕС) 2016/679 на Европейския парламент и на Съвета (3) или съгласно национални мерки за транспониране на член 13, параграф 3, член 15, параграф 3 или член 16, параграф 3 от Директива (ЕС) 2016/680 на Европейския парламент и на Съвета (4);
                        
                     
                           в)
                        
                        
                           когато упражняването на тези права и задължения може да застраши сътрудничеството на EMCDDA с трети държави или международни организации в изпълнението на задачите на Органа.
                        
                     Преди да наложи ограниченията в обстоятелствата, посочени в букви а) и б) от първа алинея, EMCDDA се консултира със съответните служби на Комисията, институции, органи, агенции, служби на Съюза или компетентните органи на държавите членки, освен ако за EMCDDA не е ясно, че налагането на ограничение е предвидено в един от актовете, посочен в този букви.
            
            
               3.   Всяко ограничение е необходимо и пропорционално, като се имат предвид рисковете за правата и свободите на субектите на данни, и е съобразено със същността на основните права и свободи в демократичното общество.
            
            
               4.   Ако се обмисля налагане на ограничение, се извършва тест на необходимостта и пропорционалността въз основа на настоящите правила. Това се документира чрез записка за вътрешна оценка за целите на отчетността за всеки отделен случай.
            
            
               5.   Ограничението се отменя, когато обосноваващите го обстоятелства вече не се прилагат. По-специално, когато се счита, че с упражняването на ограничено право вече не би се отменил ефектът на наложеното ограничение или то не би имало неблагоприятно въздействие върху правата или свободите на други субекти на данни.
            
         
         
            Член 4
            Преглед от длъжностното лице за защита на данните
            
               1.   EMCDDA уведомява своевременно своето длъжностно лице за защита на данните („ДЛЗД“) всеки път, когато администраторът ограничава прилагането на правата на субектите на данни или разширява обхвата на ограничението съгласно настоящото решение. Администраторът предоставя на ДЛЗД достъп до регистъра, съдържащ оценката на необходимостта и пропорционалността на ограничението, и документира участието на ДЛЗД в различните процедури.
            
            
               2.   ДЛЗД може да изиска от администратора в писмен вид да преразгледа прилагането на ограниченията. Администраторът уведомява ДЛЗД относно резултата от искането за преразглеждане.
            
            
               3.   Администраторът уведомява ДЛЗД, когато ограничението е отменено.
            
         
         
            Член 5
            Предоставяне на информация на субекта на данни
            
               1.   В надлежно обосновани случаи и при условията, определени в настоящото решение, правото на информация може да бъде ограничено от администратора в контекста на следните операции по обработване:
               
                           а)
                        
                        
                           провеждане на административни проверки и дисциплинарни производства;
                        
                     
                           б)
                        
                        
                           предварителни дейности, свързани със случаи на потенциални нередности, докладвани на OLAF;
                        
                     
                           в)
                        
                        
                           процедури за подаване на сигнали за нередности;
                        
                     
                           г)
                        
                        
                           (формални и неформални) процедури, свързани със случаи на тормоз;
                        
                     
                           д)
                        
                        
                           обработване на вътрешни и външни оплаквания;
                        
                     
                           е)
                        
                        
                           вътрешни одити;
                        
                     
                           ж)
                        
                        
                           разследвания от страна на длъжностното лице за защита на данните в съответствие с член 45, параграф 2 от Регламент (ЕС) 2018/1725;
                        
                     
                           з)
                        
                        
                           разследвания на сигурността (на ИТ), провеждани на вътрешно ниво или с участието на външни служители (напр. CERT-EU).
                        
                     В съобщенията за защита на данните, декларациите за поверителност или регистрите по смисъла на член 31 от Регламент (ЕС) 2018/1725, публикувани на уебсайта и/или в интранета на EMCDDA, от който субектите на данни получават информация за своите права в рамките на дадена процедура, EMCDDA включва информация, свързана с потенциалното ограничаване на тези права. Информацията обхваща правата, които може да бъдат ограничени, причините и потенциален срок.
            
            
               2.   Без да се засягат разпоредбите на параграф 3, когато това е пропорционално, EMCDDA също информира в писмена форма индивидуално всички субекти на данни, които се считат за засегнати при конкретната операция по обработване, относно правата им във връзка с настоящите или бъдещите ограничения без ненужно забавяне.
            
            
               3.   Когато ограничава изцяло или частично предоставянето на информация на субектите на данни, посочени в параграф 2, EMCDDA записва причините за ограничението, правното основание в съответствие с член 3 от настоящото решение, както и оценката на необходимостта и пропорционалността на ограничението.
               Този документ и, ако е приложимо, документите, съдържащи основните фактологични и правни елементи, се вписват в регистъра. При поискване те се предоставят на Европейския надзорен орган по защита на данните.
            
            
               4.   Ограничението, посочено в параграф 3, продължава да се прилага, докато причините за него продължават да са валидни.
               Когато причините за ограничението вече не са приложими, EMCDDA предоставя информация на субекта на данните за основните причини, на които се основава прилагането на ограничението. В същото време EMCDDA информира субекта на данни за правото да подаде жалба до Европейския надзорен орган по защита на данните по всяко време или да търси защита по съдебен ред пред Съда на Европейския съюз.
               EMCDDA преразглежда прилагането на ограничението на всеки шест месеца, считано от приемането му, и при приключване на съответната проверка, процедура или разследване. След това на всеки шест месеца администраторът проверява дали е необходимо да се запазва всяко едно ограничение.
            
         
         
            Член 6
            Право на достъп на субекта на данните
            
               1.   В надлежно обосновани случаи и в условията, предвидени в настоящото решение, ако е необходимо и пропорционално, администраторът може да ограничава правото на достъп в контекста на следните операции по обработване:
               
                           а)
                        
                        
                           провеждане на административни проверки и дисциплинарни производства;
                        
                     
                           б)
                        
                        
                           предварителни дейности, свързани със случаи на потенциални нередности, докладвани на OLAF;
                        
                     
                           в)
                        
                        
                           процедури за подаване на сигнали за нередности;
                        
                     
                           г)
                        
                        
                           (формални и неформални) процедури, свързани със случаи на тормоз;
                        
                     
                           д)
                        
                        
                           обработване на вътрешни и външни оплаквания;
                        
                     
                           е)
                        
                        
                           вътрешни одити;
                        
                     
                           ж)
                        
                        
                           разследвания от страна на длъжностното лице за защита на данните в съответствие с член 45, параграф 2 от Регламент (ЕС) 2018/1725;
                        
                     
                           з)
                        
                        
                           разследвания на сигурността (на ИТ), провеждани на вътрешно ниво или с участието на външни служители (напр. CERT-EU).
                        
                     Когато субектите на данни поискат достъп до личните си данни, обработвани в контекста на един или повече конкретни случаи или за конкретна операция по обработване, в съответствие с член 17 от Регламент (ЕС) 2018/1725 EMCDDA ограничава оценката си на искането единствено до тези лични данни.
            
            
               2.   Когато ограничава изцяло или частично правото на достъп, посочено в член 17 от Регламент (ЕС) 2018/1725, EMCDDA предприема следните стъпки:
               
                           а)
                        
                        
                           в отговора на съответното искане EMCDDA информира засегнатия субект на данни за наложеното ограничение и за основните причини за него, както и за възможността за подаване на жалба до Европейския надзорен орган по защита на данните или за търсенето на защита по съдебен ред пред Съда на Европейския съюз;
                        
                     
                           б)
                        
                        
                           в записка за вътрешна оценка документира причините за ограничаването, включително оценката на необходимостта, пропорционалността на ограничението и неговата продължителност.
                        
                     Предоставянето на информацията, посочена в буква а), може да бъде отложено, пропуснато или отказано, ако има вероятност да отмени ефекта на ограничението в съответствие с член 25, параграф 8 от Регламент (ЕС) 2018/1725.
               EMCDDA преразглежда прилагането на ограничението на всеки шест месеца, считано от приемането му, и при приключване на съответното разследване. След това на всеки шест месеца администраторът осъществява наблюдение върху необходимостта от запазване на всяко едно ограничение.
            
            
               3.   Този документ и, ако е приложимо, документите, съдържащи основните фактологични и правни елементи, се вписват в регистъра. При поискване те се предоставят на Европейския надзорен орган по защита на данните.
            
         
         
            Член 7
            Право на коригиране, изтриване и ограничаване на обработването
            
               1.   В надлежно обосновани случаи и в условията, предвидени в настоящото решение, ако е необходимо и целесъобразно, администраторът може да ограничава правото на коригиране, изтриване и ограничаване в контекста на следните операции по обработване:
               
                           а)
                        
                        
                           провеждане на административни проверки и дисциплинарни производства;
                        
                     
                           б)
                        
                        
                           предварителни дейности, свързани със случаи на потенциални нередности, докладвани на OLAF;
                        
                     
                           в)
                        
                        
                           процедури за подаване на сигнали за нередности;
                        
                     
                           г)
                        
                        
                           (формални и неформални) процедури, свързани със случаи на тормоз;
                        
                     
                           д)
                        
                        
                           обработване на вътрешни и външни оплаквания;
                        
                     
                           е)
                        
                        
                           вътрешни одити;
                        
                     
                           ж)
                        
                        
                           разследвания от страна на длъжностното лице за защита на данните в съответствие с член 45, параграф 2 от Регламент (ЕС) 2018/1725;
                        
                     
                           з)
                        
                        
                           разследвания на сигурността (на ИТ), провеждани на вътрешно ниво или с участието на външни служители (напр. CERT-EU).
                        
                     
            
               2.   Когато ограничава изцяло или частично прилагането на правото на коригиране, изтриване или ограничаване на обработването, посочено в член 18, член 19, параграф 1 и член 20, параграф 1 от Регламент (ЕС) 2018/1725, EMCDDA предприема необходимите стъпки, посочени в член 6, параграф 2 от настоящото решение, и вписва това в регистъра в съответствие с член 6, параграф 3 от него.
            
         
         
            Член 8
            Съобщаване на субекта на данните за нарушение на сигурността на личните данни и поверителност на електронните съобщения
            
               1.   В надлежно обосновани случаи и в условията, предвидени в настоящото решение, ако е необходимо и целесъобразно, администраторът може да ограничава правото на съобщаване на лични данни в контекста на следните операции по обработване:
               
                           а)
                        
                        
                           провеждане на административни проверки и дисциплинарни производства;
                        
                     
                           б)
                        
                        
                           предварителни дейности, свързани със случаи на потенциални нередности, докладвани на OLAF;
                        
                     
                           в)
                        
                        
                           процедури за подаване на сигнали за нередности;
                        
                     
                           г)
                        
                        
                           (формални и неформални) процедури, свързани със случаи на тормоз;
                        
                     
                           д)
                        
                        
                           обработване на вътрешни и външни оплаквания;
                        
                     
                           е)
                        
                        
                           вътрешни одити;
                        
                     
                           ж)
                        
                        
                           разследвания от страна на длъжностното лице за защита на данните в съответствие с член 45, параграф 2 от Регламент (ЕС) 2018/1725;
                        
                     
                           з)
                        
                        
                           разследвания на сигурността (на ИТ), провеждани на вътрешно ниво или с участието на външни служители (напр. CERT-EU).
                        
                     
            
               2.   В надлежно обосновани случаи и в условията, предвидени в настоящото решение, ако е необходимо и целесъобразно, администраторът може да ограничава правото на поверителност на електронните съобщения в контекста на следните операции по обработване:
               
                           а)
                        
                        
                           провеждане на административни проверки и дисциплинарни производства;
                        
                     
                           б)
                        
                        
                           предварителни дейности, свързани със случаи на потенциални нередности, докладвани на OLAF;
                        
                     
                           в)
                        
                        
                           процедури за подаване на сигнали за нередности;
                        
                     
                           г)
                        
                        
                           формални процедури, свързани със случаи на тормоз;
                        
                     
                           д)
                        
                        
                           обработване на вътрешни и външни оплаквания;
                        
                     
                           е)
                        
                        
                           разследвания на сигурността, провеждани на вътрешно ниво или с участието на външни служители (напр. CERT-EU).
                        
                     
            
               3.   Когато ограничава съобщаването за нарушение на сигурността на личните данни на субекта на данните или поверителността на електронните съобщения, посочени в членове 35 и 36 от Регламент (ЕС) 2018/1725, EMCDDA посочва и вписва в регистъра причините за ограничението в съответствие с член 5, параграф 3 от настоящото решение. Прилага се член 5, параграф 4 от настоящото решение.
            
         
         
            Член 9
            Влизане в сила
            Настоящото решение влиза в сила на деня след публикуването му в Официален вестник на Европейския съюз.
            
         
         
            Изготвен в Лисабон на 28 юни 2019 година.
            
               
                  За управителния съвет
               
               
                  Председател
               
               Laura D’ARRIGO
            
         
         
            (1)  ОВ L 295, 21.11.2018 г., стр. 39.
         
            (2)  OВ L 376, 27.12.2006 г., стр. 1.
         
            (3)  Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (OВ L 119, 4.5.2016 г., стр. 1).
         
            (4)  Директива (ЕС) 2016/680 на Европейския парламент и на Съвета от 27 април 2016 година относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета (ОВ L 119, 4.5.2016 г., стр. 89).